钦定古今图书集成/明伦汇编/官常典/第457卷 > 留赞
## 钦定古今图书集成/明伦汇编/官常典/第457卷 > 留赞

按《吴志孙峻传》注：《吴书》曰：“赞字正明，会稽长山人。少
为郡吏，与黄巾贼帅吴桓战，手斩得桓。赞一足被创，
遂屈不伸。然性烈，好读兵书及三史，每览古良将战
攻之势，辄对书独叹，因呼诸近亲谓曰：‘今天下扰乱，
英豪并起，历观前世富贵，非有常人，而我屈躄在闾
巷之间，存亡无以异。今欲割引吾足，幸不死而足伸，
几复见用，死则已矣’。”亲戚皆难之。有间，赞乃以刀自
割其筋，血流滂沱，气绝良久。家人惊怖，亦以既尔，遂
引伸其足。足伸创愈，以得差步。凌统闻之，请与相见，
甚奇之，乃表荐赞，遂被试用。有战功，稍迁屯骑校尉。
时事得失，每常规谏，好直言，不阿旨，权以此惮之。诸
葛恪征东兴，赞为前部，合战，先陷阵，大败魏师，迁左
将军。孙峻征淮南，授赞节，拜左护军。未至寿春，道路
病发，峻令赞将车重先还。魏将蒋班以步骑四千追
赞。赞病困，不能整阵，知必败，乃解曲盖印绶付弟子
以归，曰：“吾自为将，破敌搴旗，未尝负败。今病困兵羸，
众寡不敌，汝速去矣，俱死无益于国，适所以快敌耳。”
弟子不肯受，拔刀欲斫之，乃去。初，赞为将，临敌必先
被发叫天，因抗音而歌，左右应之，毕乃进战，战无不
克。及败，叹曰：“吾战有常术，今病困若此，固命也。”遂被
害，时年七十三，众庶痛惜焉。二子略、平，并为大将。